**Барање бр. 14-9744/1**: Опис како државата обезбедува почитување на членот 14, став 1 и 2 од Законот за ратификација на конвенцијата за трудови статистики, 1985 (Ц160). Конкретно, не интересира како Република Северна Македонија води статистика за болестите и повредите на работно место и каде ги објавува овие податоци. Доколку постојат одредени извештаи или места каде може да се најдат овие податоци, ве молиме да ни посочите како можеме да им пристапиме. Би сакале да ги добиеме информациите за последните 5 години, 2014-2018 година. Ве молиме да ни одговорите на прашањето, колку изнесува бројот на потешко повредени луѓе на работни места, колку на полесно повредени, а и колкав е бројот на смртни случаи на работно место за годините 2014, 2015, 2016, 2017 и 2018?

**Одговор:**

Врз основа на доставеното барање од Ваша страна за пристап до информации од јавен карактер бр. 08-1197, а кое се однесува на прашања поврзани со водењето и објавувањето на статистики за болестите и повредите на работно место, Министерството за труд и социјална политика го разгледа добиеното барање и Ве известуваме за следното:

Во согласност со Законот за евиденции во областа на здравството („Службен весник на Република Македонија“ бр. 20/2009, 53/2011, 164/2013 и 150/2015), овластен носител на здравствените статистики за територијата на целата држава е Институтот за јавно здравје на Република Северна Македонија.

Меѓу другото, евиденциите кои се водат од страна на здравствените установи и се доставуваат до Институтот за јавно здравје вклучуваат и информации/податоци за:

* професионална болест
* несреќа-повреда на работа
* времено и трајно отсуство од работа.

Врз основа на добиените податоци и евиденции, Институтот за јавно здравје ги води, меѓу другите, и следните здравствени регистри:

* Регистар за професионални болести
* Регистар за повреди на работа
* Регистар за времено и трајно отсуство од работа.

Согласно наведеното, од Институтот за јавно здравје можат да се добијат информации и податоци поврзани со наведените статистики и регистри, а одредени публикации можат да се најдат и на web-страната на Институтот, во делот: <https://www.iph.mk/multimedija/dokumenti/strucni-publikacii/>

Исто така, би сакале да Ве информираме и дека, согласно членот 36 од Законот за безбедност и здравје при работа („Службен весник на Република Македонија“ бр. 92/07, 136/11, 23/13, 25/13, 137/13, 164/13, 158/14, 15/15, 129/15, 192/15 и 30/16), секој работодавач е должен веднаш, а најдоцна во рок од 48 часа по настанувањето, писмено да го извести Државниот инспекторат за труд за секој смртен случај, за настаната колективна несреќа и за повреда при работа која предизвикува времена неспособност за работа повеќе од три работни дена.

Инспекторите од Државниот инспекторат за труд постапуваат по добиените пријави, а истите и соодветно се евидентираат. Оттаму, податоци на годишно ниво, за бројот на повреди при работа, колективни несреќи при работа и повреди при работа со фатални последици, а врз основа на извршените увиди на лице место по добиени пријави од работодавачи, можат да се добијат и од Државниот инспекторат за труд.